no + nom, pronom o adjectiu: la no violència o la no-violència?, els no fumadors o els no-fumadors?

Generalment, el mot no, quan precedeix un nom o un adjectiu, funciona com a adverbi. Les expressions resultants simplement denoten la negació del mot que ve al darrere (i dels seus complements, si n'hi ha). En conseqüència, aquests casos s'escriuen sense guionet. Per exemple:
la no confessionalitat de l'Estat
la no obligatorietat de la vacunació
els no fumadors
un pres no violent ('que no és conflictiu')
una organització no governamental
Ara bé, de vegades el mot no, quan precedeix un nom, un pronom o un adjectiu, funciona com un prefix. En aquests casos, l'expressió ha assolit un alt grau de lexicalització; generalment, es tracta de conceptes propis dels llenguatges d'especialitat, que expressen una realitat que va més enllà de la simple negació del nom o l'adjectiu a què s'anteposa el mot no. Aquests termes s'escriuen amb guionet. Per exemple:
la no-violència ('actitud que, sense renunciar a l'ús de la força, refusa d'emprar la violència i de tornar mal per mal')
els no-violents ('partidaris de la no-violència')
el no-jo
el no-res
la geometria no-euclidiana
Font: Ortografia catalana de l'Institut d'Estudis Catalans (4.4.1.2)


Com es diu pasta alimenticia en català?
pasta alimentosa o pasta alimentària?

Lèxic. Lèxic especialitzat. Alimentació. Gastronomia

La forma catalana pasta alimentària designa el producte obtingut per dessecació d'una massa no fermentada feta amb farina, sèmola de blat dur o de candial i aigua, que s'emmotlla mecànicament segons formes diverses. Com a terme secundari es pot fer servir la denominació pasta alimentosa.
En castellà, el terme equivalent és pasta alimenticia.

Optimot, Departament de Política Lingüística, Generalitat de Catalunya


Un dels significats del verb passar és 'recórrer tal o tal camí, travessar tal o tal lloc anant d'un indret a un altre'. Per exemple: La processó passa per davant de casa, El Ter passa per Girona.
Per analogia, aquest verb es pot utilitzar amb sentits figurats que són una extensió del sentit primari. Així, a L'aprovació d'aquests tràmits passa pel Parlament podem interpretar que l'aprovació ha d'arribar al Parlament.
Ara bé, si la relació entre el sentit primari i el figurat és tan allunyada que es pot substituir clarament per un altre verb, s'ha de fer el canvi. Ho podem veure en els exemples següents, en què la construcció passar per es canvia per dependre, exigir, demanar...:
La lluita contra l'atur passa per l'aplicació dels criteris europeus s'ha de substituir per La lluita contra l'atur depèn de (o exigeix) l'aplicació dels criteris europeus.El futur del sector passa per convertir les actuals explotacions agrícoles... s'ha de substituir per El futur del sector demana (o exigeix) convertir les actuals explotacions agrícoles...
Finalment, la construcció passar per també vol dir 'ser tingut per tal o tal cosa sense ésser-ho'. Per exemple: El feien passar per lladre. Aquesta sí que no et passa: me n'has dit tantes, de mentides!


El verb ratificar significa 'confirmar (alguna cosa que s'ha dit o fet), fer-la valedora'. Per exemple:
El parlament ha ratificat els resultats del referèndum.
Amb aquest mateix significat, el verb ratificar pot tenir un ús intransitiu pronominal. Per exemple:
La part actora es va ratificar en la demanda presentada.
El verb ratificar es pot usar amb el significat de 'confirmar una persona en el càrrec que té'. En aquest cas regeix un complement introduït per la preposició en o bé com a. Per exemple:
El van ratificar en el seu càrrec de secretari.
Van ratificar Maria Peris com a directora.


Lèxic. Lèxic especialitzat. Indústria. Energia

La denominació tetrabric (o tetrabrik o tetrabrick) prové de la marca registrada Tetra Brik®, d'origen suec. Cal anar amb compte de no utilitzar aquestes denominacions com a noms genèrics.
Per designar l'envàs de cartó impermeabilitzat, generalment de forma paral·lelepipèdica, per a productes alimentaris líquids, cal fer servir el terme bric, adaptació de brik, que és la forma utilitzada profusament en supermercats i hipermercats, i paral·lela a la denominació francesa brique i a l'anglesa brick.
La proposta alternativa que havia tingut una certa difusió, cartó o cartró, és equívoca, especialment en l'àmbit de la recollida selectiva de deixalles, atès que el cartó i els brics tenen destinats contenidors diferents.


Expressions temporals: 'a' davant de data
'a' davant de data: 'balanç a 31 de desembre'

En l'àmbit administratiu, quan es vol remarcar la idea de situació o estat, s'utilitza la construcció formada per la preposició a + data, amb la condició que la preposició vagi precedida d'un substantiu i la data s'expressi en xifres o amb el numeral corresponent. Per exemple:
L'empresa ha presentat el balanç de situació a 31 de desembre de 2018 (i no el balanç a l'últim dia de desembre o el balanç al darrer mes de l'any).


Article davant dels dies de la setmana
el dimecres o els dimecres? ('cada dimecres')

Convencions. Signes gràfics i de puntuació; Sintaxi

Quan els dies de la setmana es refereixen a un temps immediatament passat o immediatament futur, no duen article definit. A més, poden portar la data, que té una funció d'explicació, entre comes. Per exemple, si avui és dia 21 de novembre, podem dir:
Vindré dijous o Vindré dijous, 27 de novembre (equivalent a 'dijous vinent, aquest dijous')
Vaig venir dimecres o Vaig venir dimecres, 19 de novembre (equivalent a 'dimecres passat')
En canvi, si fan referència a més distància temporal, els dies de la setmana porten l'article definit. A més, poden portar la data, que té una funció d'especificació, sense comes. Per exemple, si avui és dia 7 d'octubre, podem dir:Vindré el dijous 27 de novembre.
La presència de l'article (sense especificar la data) pot donar a l'expressió temporal un valor distributiu, i en aquest cas l'article que acompanya el dia de la setmana pot anar en singular o en plural. Per exemple, podem dir El dimecres anem al cine (o bé Els dimecres anem al cine) amb el sentit de 'cada dimecres anem al cine'.
Font: Gramàtica de la llengua catalana de l'Institut d'Estudis Catalans (16.3.1.3a i 31.3.2g)


Com es diu yonqui en català?
Es pot dir ionqui en català?

Lèxic. Lèxic especialitzat. Ciències de la salut

El mot jonqui, de registre argòtic, és un manlleu de l'anglès, junkie (també junky), que s'ha implantat en català per designar, com en anglès, una persona drogoaddicta i, en alguns àmbits, com el de sanitat, ha passat a referir-se especialment a la que ho és per via intravenosa.
De tota manera, jonqui és una denominació argòtica i connotada que es pot evitar amb el substantiu toxicòman o, si cal, amb el sintagma descriptiu toxicòman per via intravenosa.


Lèxic. Lèxic especialitzat. Economia. Empresa

La Secció Filològica de l'Institut d'Estudis Catalans va aprovar el 1998 els termes que designen la unitat monetària de la Unió Europea i la seva subdivisió: euro i cèntim o cent.
Pel que fa a la centèsima part de l'euro, la Secció Filològica recomana d'emprar, preferiblement, el terme cèntim com a designació usual en català d'aquesta subdivisió monetària. Per tant, el mot cent amb aquest sentit es considera un sinònim complementari de cèntim, que és el terme preferent.


Com es diu hot line en català?
línia permanent

línia permanent
El manlleu hot line s'utilitza en l'àmbit de la comunicació empresarial per referir-se a una línia telefònica oberta les 24 hores del dia, o durant un horari ampli, amb què una empresa presta servei d'assessorament, de consulta o bé d'assistència tècnica als seus clients.
A fi d'estalviar equívocs que puguin induir a pensar que es tracta d'un servei eròtic, s'ha desestimat com a alternativa el calc de l'anglès, línia calenta, tot i que és d'ús freqüent, tant en català com anàlogament en castellà. El sintagma proposat és línia permanent, que és semànticament més adequat, atès que fa referència a la característica principal d'aquesta línia telefònica, que és que s'hi pot accedir en qualsevol moment.


Convencions. Altres convencions de la llengua

Els números de telèfon s'escriuen en sèries de tres xifres separades per un espai, perquè es puguin llegir més fàcilment:
935 671 000
977 211 591
625 333 147


esmorzar, dinar, berenar, sopar (règim verbal)

Sovint s'utilitzen els verbs referits als àpats (esmorzar, dinar, berenar i sopar) amb valor transitiu, però d'acord amb la normativa, aquests verbs són intransitius i, per tant, no poden portar un complement directe.
Així, en lloc de dir:
He sopat una truita
Berenarem torrades
Què heu dinat?
cal dir:
Per sopar he menjat una truita
Menjarem torrades per berenar
Què heu menjat per dinar?


a efectes de, a l'efecte de o als efectes de?

a efectes de loc.
a l'efecte de loc.
als efectes de loc.
La locució a l'efecte de és sinònima de a fi de, amb la finalitat de.
Les formes als efectes de i a efectes de són el plural de a l'efecte de. (En el cas de a efectes de, la pèrdua de l'article és deguda a un procés de lexicalització.)
Per tant, cal tenir en compte que les formes de plural d'aquesta locució s'han de correspondre amb una suma d'efectes. Per exemple:
Una persona (una finca, una indústria...) s'inclou en un registre (un cens...) a efectes tributaris.
Els viatgers signen el document als efectes d'identificació i d'assegurança.
Però:
Es donarà d'alta al padró d'arbitris municipals a l'efecte de cobrar els drets i les taxes de l'ordenança.


Lèxic. Lèxic especialitzat. Tecnologies de la informació i la comunicació

arrova
rova
Per designar el signe @, que s'utilitza com a separador en les adreces de correu electrònic, es poden utilitzar els mots arrova i rova, que són les mateixes denominacions que té aquest símbol en l'àmbit mètric i que, a més, són les formes generalitzades en l'ús, tant en català com anàlogament en castellà (arroba) i en francès (arrobas, arobas).


La locució per tal de, que indica propòsit ('amb la finalitat de') i és equivalent a a fi de, introdueix una oració d'infinitiu. Per exemple:
M'hi vaig acostar per tal de sentir-lo millor.
També pot introduir una oració amb el verb en subjuntiu, tot i que aleshores hi ha la conjunció que (per tal que) i no la preposició de. Per exemple:
Hi parlarem per tal que ens expliqui què va passar.
Cal tenir en compte, però, que la locució per tal de no pot dependre de noms, adjectius o adverbis. En aquests casos, se sol fer servir la preposició per. Per exemple:
Mesures per millorar el sistema d'informació (i no Mesures per tal de millorar el sistema de comunicació).
Quines qualitats són indispensables per exercir aquesta professió? (i no Quines qualitats són indispensables per tal d'exercir aquesta professió?).
Font: Gramàtica de la llengua catalana de l'Institut d'Estudis Catalans (19.9.3.4a)


A internet, el bàner és un espai publicitari d'una pàgina web, generalment de forma rectangular, el qual, quan s'hi fa clic, permet d'accedir al web o a una altra pàgina de l'anunciant.
Aquesta forma és l'adaptació catalana de la paraula anglesa banner.


Cursiva o rodona en adreces d'internet o URL
Cursiva o rodona en adreces electròniques

Quan en un document es fa constar una adreça d'internet o una adreça de correu electrònic, cal tenir en compte primerament en quina mena de text apareix per saber quin tipus de lletra és el més adequat per escriure-la. Segons el tipus de text, les recomanacions són les següents:
1. Dins un text, convé escriure les adreces d'internet i les adreces de correu electrònic preferiblement en cursiva, perquè així es diferencia clarament l'adreça
del context en què apareix. Per exemple:
Optimot, consultes lingüístiques, és un servei que atén dubtes de
llengua catalana sobre l'ús i la normativa actual. Podeu consultar el cercador de l'Optimot a l'adreça següent: http://optimot.gencat.cat.
Si voleu més informació escriviu-nos a info@hotelfreixa.com i us contestarem tan aviat com ens sigui possible.
En un text digital, els processadors de textos solen convertir en enllaços les adreces electròniques, de manera que ja adquireixen una distinció gràfica, per exemple, en rodona, subratllat i en blau.
2. En les targetes, en el paper de carta, etc., les adreces de llocs i pàgines web i les adreces de correu electrònic queden separades en una línia, de manera que el més adequat és deixar-les en rodona, sense marcar.
3. Pel que fa a les adreces d'internet que apareixen en les citacions bibliogràfiques, s'escriuen en rodona i entre angles. Per exemple:
Caplletra [València: Institut Interuniversitari de Filologia Valenciana i Publicacions de l'Abadia de Montserrat] (des de 1986). ISSN 0214-8188. També disponible en línia a: <https://www.revistacaplletra.com/inici/> [Consulta: 9 març 2022].


Centreamèrica o Amèrica Central?
Nord-amèrica o Amèrica del Nord?
Sud-amèrica o Amèrica del Sud?

En català, les formes preferibles d'aquests noms de lloc són Amèrica del Nord, Amèrica del Sud i Amèrica Central.
Secundàriament, també s'admeten les formes Nord-amèrica, Sud-amèrica i Centreamèrica, respectivament.


En l'àmbit de la informàtica, el terme equivalent per a la forma free software és programari lliure en català, amb el significat de 'programari que permet a l'usuari d'executar-lo sense posar-li condicions, de distribuir-ne còpies, de modificar-ne el codi font per perfeccionar-ne el funcionament o adaptar-lo a usos concrets, i de difondre els resultats d'aquestes modificacions'.
Es tracta d'un terme diferent de programari gratuït, en anglès freeware, que és el programari que es distribueix de manera gratuïta, el programador del qual conserva els drets d'autor però renuncia a cobrar-los. I de programari de domini públic, en anglès public domain software, que és un programari que es pot distribuir de manera gratuïta, ja que el programador ha renunciat expressament als drets d'autor, llevat dels drets morals.


La locució per duplicat (i les locucions anàlogues per triplicat, per quadruplicat, etc.), equivalent a 'en dos [o tres, o quatre] exemplars', és d'ús habitual. Per exemple:
Cal imprimir el comprovant per duplicat.
S'ha de presentar la sol·licitud per triplicat.
També se sol usar, al costat d'expressions equivalents, en fórmules finals de contractes i convenis:
Signar un contracte per duplicat.
Signar els dos exemplars d'un contracte.
Signar un contracte en doble exemplar.
Signar un contracte en dos exemplars.


zona euro
zona de l'euro
Entre els diversos noms difosos inicialment en la premsa per designar amb un sol terme el conjunt d'estats europeus que han decidit d'adoptar l'euro com a unitat monetària (àrea euro, Euràlia, Eurolàndia, zona euro, etc.), el terme normalitzat és zona euro, que és una reducció del sintagma zona de l'euro i s'ha documentat tant en català com en les altres llengües romàniques. Així doncs, en els textos catalans es pot utilitzar tant la forma completa (zona de l'euro) com la forma reduïda (zona euro).


Símbols de miler d'euros i miliard d'euros

Si cal representar amb una abreviació l'expressió miler d'euros, es pot utilitzar el símbol corresponent a euro precedit de k: k€ o kEUR. Igualment, per representar l'expressió miliard d'euros es poden utilitzar els símbols G€ o GEUR.
Convé fer un ús restringit d'aquestes abreviacions, ja que no s'han estès gaire, a diferència, entre altres, dels símbols M€ o MEUR, corresponents a milió d'euros, que han tingut una acceptació general.
Per a aquestes expressions que tenen una abreviació poc usual es poden adoptar altres solucions segons el context. Per exemple, si les quantitats apareixen en una taula o en un gràfic, a la capçalera s'hi pot posar EUR (en milers) o milers d'euros.
També es pot fer servir una lletra i escriure'n l'equivalència al costat o a peu de pàgina. Per exemple: A = EUR (en milers), B = EUR (en milions), C = EUR (en miliards).


adaptar, traduir, regionalitzar, nacionalitzar, naturalitzar o localitzar? (informàtica)
localitzar (informàtica)

localitzar
En els àmbits de la traducció i de la informàtica, el verb localitzar s'utilitza per referir-se al procés d'adaptar un producte, sovint una aplicació de programari o maquinari, a la llengua i cultura d'un país o mercat determinat. Es tracta d'una especificació d'un dels significats que té localitzar en llengua general ('fer local, circumscriure a un lloc determinat'), amb un ús molt estès tant en català com anàlogament en les altres llengües. Algú que treballa en la localització de programaris, per exemple, no es dedica pas a cercar-ne, sinó que els tradueix i els adapta. Normalment el context especialitzat evita la confusió que es produiria si s'associés localitzar a l'altra accepció que té aquest verb en els diccionaris catalans: 'determinar el lloc on es troba una persona o cosa'.
Es desestimen altres alternatives conceptualment menys precises, com ara adaptar (no permet deduir que es produeix un canvi de llengua) o traduir (només designa una part del concepte tractat, que implica altres operacions, com ara ampliar quadres de diàleg, adaptar el contingut dels exemples de què disposa un programa, etc.). Així mateix, es descarten les denominacions regionalitzar, nacionalitzar i naturalitzar, semànticament connotades.


Majúscules i minúscules de l'article en noms d'entitats, empreses i establiments

Si el nom d'una entitat, una empresa o un establiment va precedit d'article, aquest va amb majúscula inicial perquè forma part del nom propi. Per exemple:
La companyia Els Tramoies estrena espectacle aquest dijous.
L'acte va ser organitzat per l'ONG La Casa de l'Arbre.
Van anar a sopar a L'Escudella.


El símbol és un signe gràfic que, en la ciència i en la tècnica, representa una paraula, un sintagma o un valor. Exemples:
min (minut)
km (quilòmetre)
Majoritàriament, els símbols responen a una convenció, molt sovint internacional i establerta per organismes competents en la matèria. Per tant, no els creen lliurement els usuaris d'una llengua. És precisament aquesta convencionalitat el que permet la comprensió interlingüística en diferents camps. És el cas de les matemàtiques, la geometria, la física, la química, les unitats monetàries, el sistema internacional d'unitats, etc.
Aquest abreujament afecta només l'escriptura, ja que els símbols es llegeixen de manera desplegada. Per exemple, 17 m es llegeix disset metres.


Com es diu efecto mirón en català?
Es pot dir efecte badoc en català?

En català, el terme efecte badoc designa l'alentiment de la circulació viària en un punt concret causat per la curiositat dels conductors per alguna circumstància singular, com ara un accident de trànsit. El terme castellà equivalent és efecto mirón.
Es proposa de fer servir el sintagma efecte badoc perquè, tenint en compte el significat del verb badar en les obres lexicogràfiques catalanes ('abstreure's, encantar-se, mirant alguna cosa'), s'adiu perfectament amb el concepte tractat.
La denominació efecte tafaner és menys adequada des del punt de vista del significat, ja que una persona tafanera és la que habitualment exerceix la seva curiositat en coses que no li importen, i en el cas de les retencions de trànsit la causa té més a veure amb l'acció de badar.


Verb escollir: amb -eix- o sense?
escolleix o escull?, escolleixi o esculli?

El verb escollir es pot conjugar indistintament com servir, és a dir, amb l'increment -eix- (-esc-, -ix-, -isc-) en les tres persones del singular i la tercera del plural del present d'indicatiu, el present de subjuntiu i l'imperatiu, o bé com collir, és a dir, sense aquest increment:
Present d'indicatiu
escolleixo o escullo, escolleixes o esculls, escolleix o escull, escollim, escolliu, escolleixen o escullen
Present de subjuntiu
escolleixi o esculli, escolleixis o escullis, escolleixi o esculli, escollim, escolliu, escolleixin o escullin
Imperatiu
escolleix o escull, escolleixi o esculli, escollim, escolliu, escolleixin o escullin


Es denomina casa aparellada la casa que està unida a una altra d'idèntica o semblant per una paret lateral. Per a aquest concepte també es pot fer servir la forma casa bessona com a sinònim complementari.
Es denomina casa en filera la casa unida a dues cases idèntiques o semblants per les parets laterals, o bé a una casa si és al cap de la filera. Per a aquest concepte s'ha desestimat la forma casa adossada, que és un terme que s'ha d'utilitzar estrictament per designar només la casa unida a una altra d'idèntica o semblant per la paret dorsal.


Com es diu ser una fiera corrupia en català?
Es pot dir ser una fera corrúpia en català?

Per fer referència a un ésser mancat de bondat, de bones intencions, es pot dir ser una mala bèstia, ser un mala fe, ser un res de bo, ser una arracada, tenir un mal fons, tenir mala fe, etc., segons el context. Per exemple:
T'ha punxat la roda del cotxe: és una mala bèstia!
En el fons, crec que no és un mala fe.
Aquest noi és una arracada, sempre es fica en merders.


Mots acabats en '-enni': 'bienni', 'trienni', etc.

A partir del sufix -enni, que vol dir 'any', es poden formar mots que designen períodes de temps, com ara bienni ('dos anys'), trienni ('tres anys'), decenni ('deu anys'), quarantenni ('quaranta anys'), cinquantenni ('cinquanta anys'), centenni ('cent anys'), mil·lenni ('mil anys'), etc.
Cal tenir en compte que totes aquestes paraules s'escriuen amb dues enes i que mil·lenni duu, a més, ela geminada.


Bon Nadal i feliç any nou (altres llengües)

Bon Nadau e erós an nau (aranès)
Bo Nadal e feliz ano novo (gallec)
Feliz Navidad y próspero año nuevo (castellà)
Zorionak eta urte berri on (èuscar)
Joyeux Noël et bonne année (francès)
Frohe Weihnachten und ein gutes neues Jahr (alemany)
Buon Natale e felice anno nuovo (italià)
Merry Christmas and Happy New Year (anglès)


tots dos, els dos o ambdós?
Numerals usats com a pronoms

L'indefinit tot pot precedir la construcció formada per un numeral i un nom quan aquest nom no està especificat i ja s'ha esmentat anteriorment. Per exemple:
[Es parla d'un escriptor que ha escrit dues novel·les] A la xerrada d'aquesta tarda porta tots dos llibres.
[A l'esplai la meva filla hi té quatre amigues] Demà vindran totes quatre nenes a berenar a casa.
Aquesta construcció també és possible quan s'elideix el nom. Per exemple:
Porta'ls tots dos.
Demà vindran totes quatre.
Així doncs, si el nom no s'ha esmentat abans o bé si té alguna restricció, no es pot fer servir aquesta construcció amb tot sinó que cal usar l'article definit davant del numeral. Això també s'aplica quan s'elideix el nom. Per exemple:
Porta els dos llibres que queden (i no Porta tots dos llibres que queden).
Porta els dos que queden (i no Porta tots dos que queden).
Demà vindran les quatre nenes amigues seves (i no Demà vindran totes quatre nenes amigues seves).
Demà vindran les quatre amigues seves (i no Demà vindran totes quatre amigues seves).
Cal tenir en compte, però, que la construcció amb l'indefinit tot no és pròpia de tots els parlars. Així, en els parlars en què no s'usa, es fa servir l'article definit en lloc de l'indefinit tot. Per exemple:
Porta els dos llibres.
Porta'ls els dos.
Demà vindran les quatre nenes.
Demà vindran les quatre.
Finalment, en el cas de fer referència només a dos elements que ja s'han esmentat anteriorment, també és possible usar la forma ambdós ambdues, però cal tenir en compte que es restringeix a contextos formals.
Font: Gramàtica de la llengua catalana de l'Institut d'Estudis Catalans (17.5.3)


Règim verbal de respondre
respondre una pregunta o respondre a una pregunta?

Un dels significats del verb respondre és 'adreçar paraules o senyals per satisfer una pregunta, una qüestió, etc.'.
Quan el complement representa la pregunta o la qüestió, tant pot ser intransitiu com transitiu, és a dir, pot portar un complement introduït per la preposició a o un complement directe. Per exemple:
No vull respondre a aquesta pregunta.
Respondré les qüestions que m'adrecin.
Ara bé, quan el complement representa la
resposta, no pas la pregunta, només es pot fer servir transitivament. Per exemple:
Li he respost que no podia assumir tantes responsabilitats (que no podia assumir tantes responsabilitats és el complement directe).
Font: Gramàtica de la llengua catalana de l'Institut d'Estudis Catalans (21.3.5a)


Sigla de uniform resource locator ('localitzador uniforme de recursos')
Sigla de universal resource locator ('localitzador universal de recursos')

URL
La sigla de uniform resource locator ('localitzador uniforme de recursos') o universal resource locator ('localitzador universal de recursos') és URL.


plusos
El mot plus (que significa la quantitat que es dona de més per un servei, un treball, etc., extraordinari) fa el plural d'una manera regular, és a dir, afegint la terminació -os al singular. Així, de plus fem plusos.
Per tant, cal dir Aquest mes s'han de pagar els plusos de productivitat, i no Aquest mes s'han de pagar els plus de productivitat.


La locució en curs significa 'present, corrent, que té lloc en aquest moment'. Per exemple:
Els pressupostos són de l'any en curs.
Les obres en curs s'han d'acabar l'any vinent.
Amb aquest significat també es poden fer servir els adjectius present, corrent, actual, aquest: La votació es farà aquest any (en comptes de l'any en curs), El projecte actual té el suport de les associacions (en comptes de el projecte en curs).
Cal tenir en compte que l'expressió en curs també es fa servir en l'àmbit del dret i l'administració, i vol dir 'en tràmit':
La proposició de llei està en curs.
La llei encara està en curs.


Com es diu callejón sin salida en català?

En català, hi ha diverses formes equivalents a l'expressió del castellà callejón sin salida, com ara atzucac, cul-de-sac, carreró que no passa o carreró sense sortida. Així, doncs, es pot dir:
El mapa deia que anàvem bé, però vam acabar en un cul-de-sac.
Tot i que visc al centre, casa meva és en un carreró que no passa, o sigui que no sento gaire soroll de trànsit.
Aquestes formes també es poden fer servir en sentit figurat. Per exemple:
La discussió es troba en un atzucac: no es posaran pas d'acord.
Semblava que la investigació anava bé, però les pistes que trobaven els van portar a un carreró sense sortida i ara no saben on buscar el culpable.


Article davant de l'any: de o del 1999, de o del 2020?

Quan s'escriu una data sencera o bé s'esmenta un any, es pot posar l'article el entre la preposició de i la xifra de l'any o bé ometre'l. Per exemple:
Viu al Pallars des de 1994 o bé Viu al Pallars des del 1994
27 d'octubre de 2019 o bé 27 d'octubre del 2019
Cal tenir en compte que quan l'any apareix abreujat no es pot ometre l'article: 20 d'abril de 2017 (o del 2017), però 20 d'abril del 17.
En el llenguatge administratiu i jurídic, si no s'abreuja l'any, entre les dues possibilitats (amb article o sense) es recomana de fer servir la forma sense article en la datació de documents. Per exemple:
Lleida, 15 de novembre de 1999
Martorell, 22 de febrer de 2009
Font: Gramàtica de la llengua catalana de l'Institut d'Estudis Catalans (16.3.1.3a)


Com es diu billion en català: bilió o miliard?

Lèxic. Lèxic especialitzat. Matemàtiques

El terme català miliard fa referència a un conjunt de mil milions d'unitats i equival al terme anglès nord-americà billion.
Hem d'anar amb compte, doncs, a no confondre billion amb el terme català bilió, que fa referència a un conjunt d'un milió de milions d'unitats.


a petició de
En llenguatge administratiu i jurídic, el criteri general és no ometre l'article que segueix l'expressió a petició de (per exemple, a petició d'una persona interessada, a petició de la part demandada, a petició de les parts).
Tot i això, algunes construccions ja lexicalitzades es poden utilitzar sense article. Per exemple, a petició de part.


Com es diu absolver posiciones en català?
absoldre posicions

El terme absoldre posicions, dins de l'àmbit jurídic, significa respondre, un litigant, davant el jutge i sota jurament o promesa, les preguntes formulades per un altre litigant. El terme castellà equivalent és absolver posiciones.
Convé notar que per fer referència a l'acció d'absoldre posicions s'ha de dir absolució de posicions. En castellà, el terme equivalent és absolución de posiciones.


Com es diu allanarse a la demanda en català?

En llenguatge jurídic, les expressions catalanes assentir a la demanda i aplanar-se a la demanda són sinònimes i tenen el significat següent: 'la persona demandada, acceptar els fets o parts dels fets de la demanda; donar la conformitat a les pretensions de la demanda'.
El terme castellà equivalent és allanarse a la demanda.


L'article 11.5 de la Llei 26/2010, de 3 d'agost, de règim jurídic i de procediment de les administracions públiques de Catalunya, estableix que els actes signats per autorització de signatura han d'incloure, al davant d'aquesta, les paraules "per autorització" i la identificació del titular o la titular de l'òrgan que l'autoritza; a continuació, la denominació de l'òrgan autoritzat, i, finalment, la data de la resolució d'autorització.
Optativament es pot incloure el nom i cognoms de la persona que autoritza.
Per autorització de (òrgan que autoritza), (nom de la persona que autoritza):
El/la.... (òrgan autoritzat)
Resolució d'autorització de ... (data en què es va produir l'autorització
de signatura, no la data en què signa la persona autoritzada)
xxxxxx (signatura)
(nom de la persona autoritzada)
Exemples de signatura per autorització:
Per autorització de la cap del Servei
de Gestió Econòmica, Marta Martínez i Mascorda
La cap de la Secció de Pressupostos
Resolució de ...
xxxxxx (signatura)
Núria Folch i Viñals
o bé
Per autorització de la cap del Servei
de Gestió Econòmica
La cap de la Secció de Pressupostos
Resolució de ...
xxxxxx (signatura)
Núria Folch i Viñas


Exemples de signatura per absència:
Per absència del conseller de Política Lingüística, Francesc Xavier Vila Moreno:
El secretari general de Política Lingüística
xxxxxx (signatura)
Joan Santanach Suñol
o bé
Per absència de Francesc Xavier Vila Moreno, conseller de Política Lingüística:
El secretari general de Política Lingüística
xxxxxx (signatura)
Joan Santanach Suñol


L'article 8.8 de la Llei 26/2010, de 3 d'agost, de règim jurídic i de procediment de les administracions
públiques de Catalunya, estableix que els actes administratius que s'adopten per delegació es consideren dictats per l'òrgan delegant, i han d'incloure abans de la signatura les paraules "per delegació" i indicar la data de la resolució o acord de la delegació i la de la publicació en el diari o butlletí oficial.
Per delegació, (data de la resolució), (data de la publicació en el diari o butlletí oficial)
(signatura)
Exemple de signatura per delegació:
Per delegació, Resolució 24.10.94, DOGC 2.11.94
La subdirectora general d'Administració
Pilar Pifarré i Matas


Com es diu interviniente en català?
intervinent

intervinent
Per fer referència a la persona que intervé en el curs d'un procés en l'àmbit del dret i l'administració, en català es pot fer servir el terme intervinent. Per exemple:
L'intervinent tindrà dret a presentar les al·legacions que consideri necessàries per a la seva defensa.


Com es diu hacer prueba plena en català?
fer prova plena

fer prova plena v. tr.
En llenguatge jurídic, es fa servir l'expressió fer prova plena amb el significat de 'servir com a premissa per declarar un fet com a provat'.
L'equivalent castellà d'aquesta expressió és hacer prueba plena.


Com es diu arrullo en català?
bressadora

Lèxic. Lèxic especialitzat. Indumentària. Confecció

bressadora
La peça de roba rectangular de tela, generalment de rus, amb què s'embolca un nadó s'anomena bressadora. L'equivalent castellà d'aquest terme és arrullo.
Tal com recullen els diccionaris, el mot bolquer (com en castellà pañal) havia designat tradicionalment una peça rectangular de tela amb què s'embolcaven el cos i les cames dels nadons, però aquest mot, per extensió de significat, ha passat a fer referència únicament a les calcetes de cel·lulosa que s'adapten al cos del nadó i que serveixen per retenir els orins i la matèria fecal.


'L'interessa' o 'Li interessa'?
interessar (règim verbal)

Amb el significat de 'suscitar interès a algú', generalment el verb interessar és intransitiu, és a dir, porta un complement indirecte. Per exemple:
Això no interessa a l'auditori.
Li interessa veure els pisos.
A aquestes noies no els interessa el futbol.
Ara bé, també és possible que el verb interessar, quan té aquest significat, sigui transitiu, és a dir, que porti un complement directe. Per exemple:
Això no interessa l'auditori.
L'interessa veure els pisos / La interessa veure els pisos.
A aquestes noies no les interessa el futbol.
L'ús transitiu o intransitiu d'aquest verb no implica diferències de significat.


Com es diu atravesarse la palabra en català?

interrompre pron.
Dins de l'àmbit del dret i de l'administració, la forma catalana equivalent a atravesarse la palabra, que s'utilitza en un judici quan les parts es trepitgen la paraula, és interrompre's. Així doncs, s'ha de dir: El tribunal ha de tenir cura que les parts no s'interrompin.
Convé notar que no són adequats en aquest context verbs com ficar-se, entremetre's o entravessar-se.


Com es diu tercería de mejor derecho en català?
terceria de millor dret

terceria de millor dret
terceria per decidir millor
En l'àmbit del dret, el terme terceria fa referència a una intervenció en un procés judicial entre dos o més litigants d'una
tercera persona que no és ni la creditora ni la deutora, però que hi té
dret, per defensar el propi dret o ajudar un dels litigants. La terceria de millor dret serveix per impedir que minvi el patrimoni pel fet de desconèixer que hi ha un dret preferent. Com a sinònim d'aquest terme es pot utilitzar també terceria per decidir millor.
En castellà el terme que designa aquest concepte és tercería de mejor derecho.


lletrejament de paraules
lectura lletra per lletra

Hi ha diversos mecanismes per evitar confusions a l'hora de lletrejar paraules. Per exemple, si es diu per telèfon un cognom (Teixidor) i es vol lletrejar, es pot fer amb les lletres de l'alfabet (te-e-i-xeix-i-de-o-erra), o bé, perquè sigui més clar, amb el sistema de codis que es proposa en la taula següent, segons el qual es faria:
Tarragona-Ebre-Igualada-Xina-Igualada-Dinamarca-Òscar-Ramon
Taula per a la lectura lletrejada en català:
A: Andreu
B: Barcelona
C: Carme
Ç: ce trencada
D: Dinamarca
E: Ebre
F: Fornells
G: Girona
H: història
I: Igualada
J: Jordi
K: Kennedy
L: Lídia
L·L: ela geminada
M: Mallorca
N: Narcís
O: Òscar
P: Prada
Q: Quebec
R: Ramon
S: Solsona
T: Tarragona
U: Universitat
V: València
W: Washington
X: Xina
Y: York
Z: zoo


Com es diu demanda de contradicción en català?
demanda de contradicció

demanda de contradicció
En llenguatge jurídic català, el terme demanda de contradicció designa un escrit d'al·legacions que formula la part passiva per oposar-se a la pretensió de la part actora d'aconseguir la plena efectivitat d'un dret real inscrit en el Registre de la Propietat.
El terme castellà equivalent és demanda de contradicción.


Com es diu ejecutado, ejecutada en català?
executat, executada

executat, executada
En llenguatge jurídic, el substantiu executat, executada designa el deutor demandat en un judici executiu.
El terme castellà equivalent és ejecutado, ejecutada.


Com es diu cobrar vida en català?
Com es diu cobrar fuerza en català?

El verb cobrar, amb el significat de 'començar a guanyar un estat, una qualitat, etc.', pot donar lloc a expressions com: cobrar vida, cobrar bellesa, cobrar força, cobrar interès, etc.
Així, es pot dir:
El ninot cobrà vida i s'aixecà fent tentines.
L'equip va cobrar força i es va recuperar en els últims minuts.
Fa temps que la qüestió de la reducció de residus va cobrar interès.


adverbis llatins de repetició
bis, ter, quater, etc.

Els adverbis llatins de repetició es fan servir en els números de les vies urbanes i en les normes articulades, quan es modifica una llei per intercalar-hi articles nous sense canviar la numeració anterior. Per exemple:
l'article 123 quater
Visc al carrer de València, núm 28 bis (o bis)
Convé notar que els adverbis bis i ter, si apareixen aïllats, es poden escriure en rodona, sobretot quan modifiquen el número d'una via pública; però si s'ha de passar del ter, aleshores tots han d'anar en cursiva.
Finalment, per indicar que es modifica l'article d'una llei més de deu vegades, cal fer servir els derivats acabats en -decies (que vol dir 'deu vegades'): undecies ('onze vegades'), duodecies ('dotze vegades'), terdecies o ter decies ('tretze vegades'), quatuordecies o quater decies ('catorze vegades'), quindecies o quinquies decies ('quinze vegades'), etc.


Com es diu incurso en, incursa en en català?
incurs en, incursa en

incurs en, incursa en loc.
En llenguatge jurídic, la locució adjectiva incurs en, incursa en s'aplica a una persona física o jurídica que ha dut a terme una acció, especialment delictuosa, que implica que es trobi en un dels supòsits previstos per la llei i que en rebi les conseqüències jurídiques. La locució equivalent en castellà és incurso en, incursa en.
En català, també es pot utilitzar amb aquest sentit la perífrasi que ha incorregut en, que és semànticament equivalent a la locució esmentada.


En llenguatge jurídic, la locució verbal confirmar en va seguida del tipus de recurs. Per exemple, confirmar en queixa, que significa 'confirmar, l'òrgan competent, una resolució judicial emesa per una instància inferior a conseqüència d'un recurs de queixa'.


Com es diu reconocimiento en rueda, rueda de reconocimiento en català?
reconeixement en roda
roda de reconeixement

reconeixement en roda
roda de reconeixement
En català, el terme reconeixement en roda designa la pràctica policial en què una persona  sospitosa és col·locada entre d'altres perquè pugui ser identificada per un testimoni. Per designar aquest concepte també es pot utilitzar com a terme secundari roda de reconeixement.
Els termes equivalents en castellà són reconocimiento en rueda i rueda de reconocimiento.


Es pot dir aquí té en català?
Com es diu aquí tiene en català?

En castellà es fa servir l'expressió aquí tiene quan es dona un producte o el canvi a un client. En català, algunes de les fórmules que s'utilitzen habitualment en aquesta situació són, segons el grau de formalitat: si és servit/servida, tingui, té, entre altres. Sovint aquestes expressions van acompanyades d'un vocatiu com ara senyor/senyora o, més col·loquialment, noi/noia, maco/maca, etc. Per exemple:
Senyora, la recepta, si és servida.
Tingui, el pa, senyor.
Té, noi, el canvi.


Amb l'evolució de les tecnologies de la informació i la comunicació s'ha generalitzat l'ús del terme globalització, que designa el procés pel qual un fenomen polític, econòmic, social o cultural esdevé d'àmbit universal.
La possibilitat que aquest terme fos un anglicisme encobert, derivat de globe, que en anglès significa 'món', va propiciar que es difongués, amb el mateix significat, la forma mundialització.
Totes dues formes es consideren sinònimes, tenint en compte que en les obres lexicogràfiques catalanes el verb globalitzar, derivat de l'adjectiu global, designa un concepte afí ('considerar, avaluar, a escala mundial'), i mundialització és el fet d'esdevenir mundial.


Com es diu acudir en, impugnar en, recurrir en en català?
acudir en, impugnar en, recórrer en

acudir en
impugnar en
recórrer en
En llenguatge jurídic, l'expressió acudir en, i també les expressions sinònimes impugnar en i recórrer en, van seguides sempre del tipus de recurs. Per exemple, acudir en queixa, que significa 'impugnar una resolució judicial mitjançant la interposició d'un recurs de queixa'.
En castellà, les locucions equivalents a aquestes són acudir en, impugnar en i recurrir en.


La locució en vista de significa 'considerant, atenent'. Per exemple:
En vista de la seva reacció, crec que no li ho hem de tornar a proposar.
En canvi, la locució amb vista a és equivalent a 'pensant en' o 'amb la intenció de'. Per exemple:
S'ha comportat així amb vista al seu ascens.
Cal no confondre aquestes dues locucions amb en vistes de, que és sinònima de a les envistes de. Per exemple:
Al vespre ja havíem arribat a les envistes del refugi de Prat d'Aguiló.
Finalment, cal recordar que per fer referència a allò que es veu des d'un punt es fa servir el mot vista en singular. Per exemple:
Aquest pis té vista sobre la plaça.


euros i cèntims (escriptura amb lletres)

Per escriure amb lletres una quantitat en euros amb decimals se separa la part corresponent als euros i la corresponent als cèntims amb la conjunció i o amb la preposició amb. Així, tenim 45,27
(amb xifres) i quaranta-cinc euros i vint-i-set cèntims o quaranta-cinc euros amb vint-i-set cèntims (amb lletres).
A l'hora d'emplenar un xec veiem que apareix impresa l'expressió euros seguida d'una ratlla per col·locar-hi al damunt la quantitat que es vulgui. En aquest cas no cal tornar a escriure euros i s'utilitzen les fórmules següents:
Pagueu per aquest xec a qui el porti
Euros quaranta-cinc amb vint-i-set cèntims
Pagueu per aquest xec al  portador
Euros quaranta-cinc i vint-i-set cèntims


Com es diu al portador (xec bancari) en català?

En un xec bancari que no sigui nominatiu, a sobre de la ratlla que apareix impresa a continuació de l'expressió Pagueu per aquest xec a tant s'hi pot escriure al portador com a qui el porti:
Pagueu per aquest xec a qui el porti.
Pagueu per aquest xec al portador.
Totes dues expressions són vàlides per emplenar l'espai indicat en el cas d'un xec que no és nominatiu.


barri xinès o barri xino?
Barri Xino o barri Xino? (majúscules i minúscules)

Convencions. Majúscules i minúscules; Toponímia

L'expressió barri Xino es va utilitzar durant bona part del segle XX per designar l'actual barri del Raval de Barcelona. En aquest cas no es pot canviar l'adjectiu xino per la forma normativa xinès, perquè barri Xino va ser la denominació utilitzada durant tot aquell període.
Pel que fa a l'ús de majúscules o minúscules, el nom barri s'escriu amb minúscula perquè s'utilitza com a genèric. Respecte a l'adjectiu, cal escriure'l amb majúscula inicial, barri Xino (com es fa en altres casos com ara barri Gòtic), perquè es tracta del nom propi que va rebre aquest barri durant un període històric.
En canvi, quan la denominació barri xino s'utilitza en ciutats en què no té tradició com a topònim, però, en canvi, és l'expressió habitual que s'utilitza per designar un barri amb unes característiques determinades, caldria escriure-la amb minúscula i marcar amb cursiva la forma xino per indicar que l'adjectiu no és normatiu:
Van fer una visita guiada al barri xino de la ciutat.


quant més, quant menys o com més, com menys?

Les locucions com més i com menys es poden fer servir per expressar que una cosa és d'una determinada manera en un
grau inferior o superior quantitativament perquè depèn proporcionalment
del grau d'un segon factor. Per exemple:
Com més petita és la nou més soroll mou.
Com més vendes facis, més comissions tindràs.
Com menys hi vagi, més feina tindrà.
En
aquests casos, les locucions quant més i quant
menys, pròpies de la llengua antiga, han estat usades en registres formals per alguns autors contemporanis. No obstant això, les solucions recomanades són les construccions com més i com menys.
D'altra banda, per expressar proporcionalitat també s'usa la construcció a més..., més... o a menys..., menys... Per exemple:
A més semàfors, més temps de trajecte.
Font: Gramàtica de la llengua catalana de l'Institut d'Estudis Catalans (28.5.4)


Per expressar el sentit de 'contràriament', podem fer servir la locució en canvi. Per exemple:
Vaig arribar a l'hora. Ella, en canvi, va arribar tard.
Aquesta locució també té el sentit de 'en compensació'. Per exemple:
Sempre l'estàs consentint i ell no et dona res en canvi.
Ara bé, amb aquest mateix sentit, 'en compensació', també hi ha la locució a canvi (i en canvi de o a canvi de). Aquestes locucions no tenen el sentit de 'contràriament'. Per exemple:
Sempre l'estàs consentint i ell no et dona res a canvi.
Ens ha deixat el seu cotxe a canvi d'un bon dinar.
En canvi del llibre que m'ha donat, jo li he regalat un disc.


Com es diu interpósita persona en català?
Com es diu persona interpuesta en català?
testaferro, persona interposada, prestanoms

testaferro
persona interposada
prestanoms
En català, el terme testaferro designa la persona que en un acte jurídic simula actuar en nom propi, però que hi intervé per encàrrec i en benefici d'una altra. Per designar aquest concepte també es poden fer servir, secundàriament, els termes persona interposada i prestanoms. Aquest últim terme s'utilitza especialment a Andorra.
Els termes que designen aquest concepte en castellà són interpósita persona, persona interpuesta i testaferro.


per ingressar en compte
L'expressió per ingressar en compte es fa servir habitualment a l'anvers del xec barrat, que és el que travessen dues ratlles paral·leles obliqües i que només pot ser cobrat si és ingressat en un compte bancari.
Com veiem, en aquesta construcció no es fa servir l'article (no diem per ingressar al compte), ja que està molt fixada, i aquí la preposició en indica indeterminació, atès que el compte on s'ha de fer l'ingrés no és específic.


En llenguatge jurídic, com a equivalent del terme castellà tacha s'utilitza el terme rebuig quan ens referim a l'acció i l'efecte d'al·legar, una de les parts litigants, algun motiu legal perquè un testimoni o un membre del jurat no intervingui en el procés; i s'utilitzen els termes invalidació o exclusió quan ens referim a l'acció i l'efecte de desestimar, un jutge o un tribunal, un testimoni o la seva intervenció.


En llenguatge jurídic, com a equivalent del terme castellà tachar s'utilitza el terme rebutjar amb el sentit d'al·legar, una de les parts litigants, algun motiu legal perquè un testimoni o un membre del jurat no intervingui en el procés; i s'utilitzen els termes invalidar o excloure amb el sentit de desestimar, un jutge o un tribunal, un testimoni o la seva intervenció.
Per tant, el terme rebutjar ha de tenir com a subjecte una de les parts litigants, mentre que el subjecte dels verbs invalidar o excloure ha de ser un jutge o un tribunal. El verb castellà tachar, en canvi, no fa aquesta distinció de subjectes.


En llenguatge jurídic, terme rodó té dos significats diferents: pot designar un territori exempt de la jurisdicció dels municipis amb què limita i, també, un conjunt de finques d'un mateix propietari que no inclouen dins dels seus límits cap heretat aliena.
El terme castellà equivalent és término redondo.


Les sabates que en castellà es coneixen amb el nom de merceditas, en català s'anomenen mercenetes.
Les mercenetes són unes sabates de saló amb una corretja que subjecta el peu passant  per sobre de l'empenya. El seu nom té l'origen en el diminutiu català del nom de Mercè i és degut a la reina Mercè d'Orleans, primera esposa d'Alfons XII, que va popularitzar l'ús d'aquest calçat.


'en ple centre comercial' o 'en el cor del centre comercial'?

L'adjectiu ple, plena, precedit de les preposicions a o en i seguit d'un nom, pot indicar la part central d'un espai o d'un període de temps. Per exemple:
En plena nit, va saltar l'alarma.
He vist un petit estany en ple desert.
A més, també s'usa sovint en la construcció en ple centre, i aleshores fa referència a la bona situació en què es troba un local, una botiga, etc, i és sinònima d'altres locucions, com ara en el cor de. Per exemple:
Té una botiga en ple centre comercial de Girona.
Van comprar un pis en el cor del barri vell.


En català, la locució posar en coneixement té el significat de 'fer conèixer '. Cal, però, no oblidar altres formes com ara informar, comunicar, fer saber, etc.
Pel que fa a la locució posar en coneixença, s'aplica generalment només a persones, en el sentit de 'posar en relació una persona amb una altra'. Per exemple:
El cap de recursos humans va posar en coneixença els dos aspirants abans de les entrevistes.


Tant el verb afrontar com la locució fer front a tenen el significat de 'resistir, oposar-se, plantar cara'.
Per tant, es pot dir:
afrontar un enemic, els perills, l'adversitat, les contrarietats, les dificultats, els problemes, els riscos, les pressions...
fer front a un enemic, als perills, a l'adversitat, a les contrarietats, a les dificultats, als problemes, als riscos, a les pressions...
Això no obstant, hi ha un ús d'aquests verbs que convé evitar: afrontar (o fer front a) un pagament, una despesa... Aquests casos no tenen pròpiament el significat d''oposar-se, plantar cara'; per tant, seguint el criteri d'utilització d'un llenguatge administratiu neutre, és preferible de fer servir altres verbs com atendre, respondre a, fer, satisfer o fer-se càrrec de.


Els accents diacrítics
Plural, compostos i derivats dels mots amb accents diacrítics

Hi ha una sèrie de mots que, tot i que segons les regles d'accentuació no s'haurien d'accentuar, porten un accent distintiu (anomenat diacrític) per diferenciar-los d'altres mots que s'escriuen igual, amb els quals es podrien confondre. La llista de mots que porten accent diacrític la formen quinze monosíl·labs d'ús freqüent:
bé: 'benefici', adverbi, conjunció, interjecció
be: 'anyell', nom de la lletra b
déu: 'divinitat'
deu: 'font', nombre 10, verb deure, verb dar
és: verb ésser/ser
es: pronom feble, article salat, nom de la lletra e en plural
mà: 'part terminal del braç'
ma: possessiu
més: adverbi i adjectiu quantitatiu, 'signe de la suma'
mes: 'una dotzena part de l'any', participi del verb metre, conjunció, possessiu
món: 'conjunt de totes les coses creades; la Terra'
mon: possessiu
pèl: 'vellositat'
pel: contracció de per + el
què: pronom relatiu precedit de preposició, pronom interrogatiu, pronom exclamatiu, 'quid d'una qüestió'
que: pronom relatiu no precedit de preposició, conjunció, adverbi i adjectiu quantitatiu
sé: verb saber
se: pronom feble
sí: adverbi afirmatiu, 'afirmació'
si: pronom reflexiu o recíproc, conjunció, nota musical, 'interior'
sòl: 'superfície del terreny'
sol: astre, nota musical, 'sense companyia', verb soler, adverbi
són: verb ésser/ser
son: 'acte o ganes de dormir', possessiu, verb sonar (balear)
té: verb tenir
te: pronom feble, 'arbust' i 'infusió', nom de la lletra t
ús: 'acció d'usar', verb usar (balear i alguerès)
us: pronom feble, nom de la lletra u en plural
vós: pronom fort
vos: pronom feble
Conserven l'accent en plural els mots següents: béns, déus, pèls, quès, sís i sòls (però mans, mons).
En canvi, seguint l'Ortografia catalana de l'IEC, no s'aplica l'accent diacrític en els compostos i derivats d'aquests mots, per exemple: adeu, adeu-siau, marededeu, pregadeu; rodamon; a contrapel, repel; entresol, subsol, etc. Però sí que es fa servir en mots amb guionet: déu-vos-guard (substantiu), mà-llarg, pèl-ras, pèl-roig, etc.
Cal tenir present que diversos mots i els seus derivats que tradicionalment s'havien escrit amb diacrític ara s'escriuen sense, tinguin el significat que tinguin. Per exemple: bota, dona (dones), feu (desfeu), fora, molt, mora, net (besnet, rebesnet), os, sec, soc, vens (venen), ves, etc.
És acceptable l'ús discrecional de l'accent diacrític en parells homògrafs que no duen accent gràfic, en contextos que puguin presentar ambigüitat, especialment en fragments aïllats, com ara titulars o etiquetes. Per exemple: S'han trobat óssos a la vall de Cardós, Cafè mòlt natural. I també, per les mateixes raons, en transcripcions d'usos metalingüístics, de textos paleogràfics, dialectals, etc.
Font: Ortografia catalana de l'Institut d'Estudis Catalans (3.1.3)


'testimoniança', 'testimoniatge' o 'testimoni'?

En llengua general, per expressar 'allò que és una prova manifesta d'una cosa', es fan servir les formes testimoniatge, testimoniança o testimoni. També es poden fer servir les expressions donar testimoni o deixar testimoni. Per exemple:
En testimoniatge / testimoniança del que hem dit anteriorment, signem aquest document.
Vol donar/deixar testimoni crític de la realitat actual.


sectorialitzar o sectoritzar?
sectorialitzat o sectoritzat?

El verb que té el significat de 'dividir alguna cosa en sectors' és sectoritzar. A partir d'aquest verb es pot formar el participi sectoritzat, sectoritzada i el substantiu sectorització. Per exemple:
L'edifici disposa d'il·luminació sectoritzada.
La Fira de Sant Llorenç obrirà les portes amb una nova sectorització del recinte.


El verb vivenciar es fa servir en l'àmbit de la psicologia amb el significat d'experimentar una cosa de forma viva, profunda i personal. Per exemple: El pacient ha d'aprendre a vivenciar el seu món interior durant la teràpia.
En canvi, el verb vivenciar no és adequat en un llenguatge que no sigui d'especialitat com a sinònim de viure, presenciar, experimentar, gaudir. Així, no s'ha de dir, per exemple:
En aquell moment vaig vivenciar un sentiment de tristesa.
Durant la tarda vam vivenciar la festa de final de curs.
En canvi, es pot dir, respectivament:
En aquell moment vaig experimentar un sentiment de tristesa.
Durant la tarda vam gaudir de la festa de final de curs.


Com es diu querellado, querellada en català?
Es pot dir querellat, querellada en català?

En llenguatge jurídic, el terme querellat, querellada designa la persona contra la qual es presenta una querella.
La denominació castellana equivalent és querellado, querellada.


Com es diu por mitad, por mitades en català?

per la meitat loc.
a mitges
loc.
a parts iguals
loc.
per meitats
loc.
En català fem servir, en el camp del dret, les expressions per la meitat, a mitges, a parts iguals i per meitats per indicar, en una partició o repartiment, que es fa en dues parts iguals.En castellà s'utilitza l'expressió por mitad o por mitades.


En llenguatge jurídic, el terme causa il·lícita fa referència a aquella causa que s'oposa a les lleis, a la moral i als bons costums. Per exemple: Són uns contractes sense causa o amb una causa il·lícita que, en conseqüència, no produeixen cap efecte.
En castellà, el terme equivalent és causa torpe.


L'adjectiu propi, pròpia s'usa per indicar possessió. Per exemple: Es va vendre la pròpia empresa, Té els seus propis proveïdors.
Sovint, però, amb la voluntat d'emfatitzar la identitat d'algú, es fa un ús inadequat de l'adjectiu propi davant d'un substantiu, com s'il·lustra en els exemples següents: La pròpia professora va revisar els exàmens, Els propis afectats van presentar una queixa.
Així, en aquests contextos, cal substituir l'adjectiu propi per l'adjectiu mateix, mateixa. Per exemple: La professora mateixa (o la mateixa professora) va revisar els exàmens, Els afectats mateixos (o els mateixos afectats) van presentar una queixa.
La forma mateix també pot funcionar com a adverbi, amb un valor emfàtic, posposat a un nom, a un pronom, a un adverbi o a una expressió adverbial de lloc, de temps, de manera. En aquest cas, com que és un adverbi, es manté invariable. Per exemple: La cap d'estudis mateix em va trucar, M'ho va dir al despatx mateix.
Es pot posposar als mateixos elements, amb el significat 'és allò com podria ser una altra cosa equivalent'. En aquests casos també funciona com un adverbi i es manté invariable. Per exemple: Deixa-ho a sobre la taula mateix, i després ho endreçaré.
Font: Gramàtica de la llengua catalana de l'Institut d'Estudis Catalans (15.5.3)


Com es diu colindante en català?
Es pot dir colindant en català?

Els adjectius contigu, contigua i confrontant són aplicables a terrenys i edificis quan es vol expressar que són l'un al costat de l'altre. Així, es diu:
La seva casa és contigua a la meva.
Un tros de vinya confrontant amb la vinya d'en Guillem.
Amb el mateix significat, també es pot fer servir l'expressió limitar amb. Per exemple:
La finca urbana limita al nord amb el passeig de la Muntanya; al sud, amb la parcel·la A, i a l'oest, amb la zona esportiva de l'Ajuntament.
La forma colindant no és admissible en català.


Com es diu bien raíz en català?
bé immoble, bé arrel, bé seent

bé immoble
bé arrel
bé seent
En l'àmbit jurídic el terme per designar un 'bé que consisteix en terres i possessions, que tenen una situació fixa i no poden ser desplaçats sense malmetre's' és bé immoble. També es poden fer servir les formes bé arrel i bé seent com a termes secundaris.
Els termes equivalents en castellà són bien raíz i bien inmueble.


Com es diu tronchado en català?
Es pot dir tronxament en català?

Lèxic. Lèxic especialitzat. Agricultura. Ramaderia. Pesca

La forma catalana per designar l'acció de partir o trencar de forma violenta i sense cap eina un vegetal pel tronc, per la tija o per les branques principals és trencament violent. Convé notar que no són adequades denominacions com ara tronxament o tronxat.
En castellà, el mot equivalent és tronchado.


Es pot dir al seu prudent arbitri en català?

Dins de l'àmbit del dret i de l'administració, quan un jutge dicta o ordena una ordre, s'utilitza sovint l'expressió al seu prudent arbitri. En aquest cas, és preferible fer servir les formes al seu arbitri o segons el seu arbitri, ja que són construccions més neutres i tenen el mateix significat.
Altres possibles solucions amb un significat equivalent són discrecionalment, segons el seu parer, a judici seu o a criteri seu, segons quin sigui el context.


'apel·lar una sentència' o 'apel·lar contra una sentència'?
apel·lar (règim verbal)

Un dels significats del verb apel·lar és 'recórrer davant el jutge o el tribunal superior perquè revoqui, esmeni o anul·li una sentència, que es creu injusta, dictada per un tribunal inferior'.
Amb aquest significat aquest verb és intransitiu i es pot construir de manera absoluta (sense complement) o bé amb un complement preposicional introduït per contra (quan s'esmenta la sentència que es vol revocar o esmenar) o a (quan es vol indicar davant de quin tribunal superior es recorre). Per exemple:
No patiu. Demà apel·larem.
Han apel·lat contra la sentència.
Hem decidit apel·lar al Tribunal d'Estrasburg.


Lèxic. Lèxic especialitzat. Comunicació. Audiovisuals

La forma catalana normativa que designa una telesèrie molt llarga i de to marcadament melodramàtic és fulletó (i no culebró o culebrot, com a vegades es diu). Aquesta denominació, per extensió, permet designar qualsevol succés de característiques semblants als fulletons televisius de llarga durada. Per exemple: La vida de la meva amiga és un fulletó.
Segons el context, es poden utilitzar també les denominacions més genèriques serial i telenovel·la.La forma castellana equivalent és culebrón (denominació que s'associa metafòricament a la llargària d'una serp).


HPO
La sigla de habitatge de protecció oficial és HPO.


jurat, jurada adj.
En català, l'adjectiu jurat, jurada s'aplica a algú que ha prestat jurament. Per exemple: traductora jurada, guarda jurat.


Tant l'adjectiu policial com l'adjectiu policíac, policíaca estan formats a partir del substantiu policia, però no sempre són sinònims.
Quan es fa referència a alguna cosa o a algun fet relacionat amb la policia, es pot utilitzar indistintament policial i policíac. Per exemple:
Duen a terme una investigació policial o Duen a terme una investigació policíaca.
Són a les dependències policials o Són a les dependències policíaques.
Cal tenir en compte, però, que a la locució estat policial no es pot canviar l'adjectiu policial per policíac.
En canvi, quan es vol dir que el tema central d'una novel·la o una obra cinematogràfica, per exemple, és una intriga relacionada amb la investigació d'un fet delictiu, cal fer servir la forma policíac, i no policial. Per exemple:
Llegeixo una novel·la policíaca (i no Llegeixo una novel·la policial).
Faran un cicle de cinema policíac (i no Faran un cicle de cinema policial).


Es pot dir a menys que en català?
Com es diu a menos que en català?

La locució conjuntiva a menys que significa 'exceptuant el cas que'. Per exemple:
Si l'equipatge arriba tard, la companyia aèria n'és responsable a menys que hagi pres totes les mesures raonables per evitar-ho.
A menys que sigui imprescindible, no es convocarà la junta.
Altres locucions que expressen un significat semblant són fora que, llevat que o tret que.
Font: Gramàtica de la llengua catalana de l'Institut d'Estudis Catalans (30.2.5g)


En el verb argüir hi ha concurrència de dièresis: n'ha de portar la u per indicar que cal pronunciar-la i, alhora, en algunes formes cal posar-ne a la i per indicar que no hi ha diftong. Quan coincideixen dues dièresis en una mateixa forma verbal, s'escriu tan sols la de la i (per exemple, arguïm, com conduïm o traduïm). Si la i no ha de dur dièresi, però, es manté la de la u (com en argüírem o en argüir).
Per tant, s'escriuen amb dièresi a la i les formes següents del verb argüir:
Present d'indicatiu: arguïm, arguïu
Present de subjuntiu: arguïm, arguïu
Imperatiu: arguïm, arguïu
Imperfet d'indicatiu: arguïa, arguïes, arguïa, arguïen
Imperfet de subjuntiu: arguïssis, arguïssin
Passat simple: arguïres, arguïren
Participi: arguït, arguïda, arguïts, arguïdes
El verb redargüir segueix aquest mateix model.
Font: Ortografia catalana de l'Institut d'Estudis Catalans (3.2.2.1b)


Les formes del participi del verb raure són ragut i ras:
ragut, raguda, raguts, ragudes
ras, rasa, rasos, rases
Cal tenir en compte que la forma ras també pot ser un adjectiu o un adverbi, amb diversos significats. Per exemple:
L'hidroavió ha passat ras.


Traducció dels grups polítics del Parlament Europeu

Les denominacions dels grups polítics del Parlament Europeu en català són les següents:
Grup del Partit Popular Europeu (Democratacristians)
Grup de l'Aliança Progressista dels Socialistes i Demòcrates al Parlament Europeu
Grup dels Patriotes per Europa
Grup dels Conservadors i Reformistes Europeus
Grup Renovar Europa
Grup d'Els Verds - Aliança Lliure Europea
Grup de L'Esquerra al Parlament Europeu
Grup de l'Europa de les Nacions Sobiranes


La comanda és un document que un client o clienta adreça a un proveïdor o proveïdora, a qui encarrega una mercaderia o encomana un servei, tot precisant-ne característiques, preu, condicions i termini.
Hi hauran de constar:
el lloc i la data en què es fa; el nom, el domicili i les dades fiscals de qui compra i qui ven i, si és el cas, de qui fa d'agent mediador;la descripció de la mercaderia o del servei, amb precisions de quantitat, qualitat, característiques, preu i impostos a pagar, i els descomptes o recàrrecs corresponents; el mitjà i les condicions de transport, la data i el lloc de lliurament, i les garanties de risc;la forma de pagament i els organismes d'arbitratge en cas de conflicte, i també les signatures del comprador o compradora, del venedor o venedora i del mediador o mediadora.


'peres amb vi' o 'peres al vi'?
'musclos al vapor' o musclos amb vapor'?

peres amb vi (acompanyament)
musclos al vapor (mètode de cocció i estil del plat)
Per fer referència al mètode de cocció es pot fer servir la preposició a seguida d'article. Per exemple:
Demà farem barbacoa i menjarem carn a la brasa i patates al caliu.
En Josep Maria va fer uns musclos al vapor per llepar-se'n els dits.
La mateixa construcció es pot fer servir també per expressar l'estil del plat. Per exemple:
Al restaurant vam demanar lluç a la basca.
He fet conill a la caçadora per al dinar de Nadal.
En canvi, si es fa referència a l'acompanyament del plat o al seu ingredient característic, generalment s'utilitza la preposició amb i no a. Per exemple:
Avui per dinar menjarem espinacs amb crema i ànec amb taronja (i no espinacs a la crema i ànec a la taronja).
Per postres m'agradaria demanar peres amb vi (i no peres al vi).


Es pot dir refregit de dades, refregit de textos, etc. en català?

Per fer referència a llibres, articles, programes de televisió, etc., fets de fragments ja publicats o emesos, es fan servir els termes refosa o collage. Per exemple:
No és una nova edició, sinó una refosa (o un collage) de textos de l'autor.
També es pot fer servir l'expressió retallar i enganxar amb aquest mateix significat. Per exemple:
En aquest llibre, l'autor no hi aporta res de nou: s'ha limitat a retallar i enganxar.


Lèxic. Lèxic especialitzat. Lleure. Turisme

premis menors m. pl.
L'equivalent en català del terme castellà pedrea, que es refereix al conjunt de premis de loteria de poc valor econòmic, és premis menors.
També es poden fer servir expressions com ara premis petits, premis menys importants o menudalla.


pa i vi, pa i vi, treu-me el mal que tinc aquí
Com es diu sana, sana, culito de rana en català?

Quan els infants es fan mal o estan malalts, en alguns llocs es canta la cançó Ploreu, ploreu, ninetes:
Ploreu, ploreu ninetes
que el ruc està malalt
té mal a la poteta
i el ventre li fa mal.
No pot menjar civada
sinó pinyons pelats,
no pot dormir a la palla
sinó en coixins daurats.
També hi ha l'expressió pa i vi, pa i vi, treu-me el mal que tinc aquí, que es recita en els mateixos casos.


El terme anglès steps, que designa la modalitat d'aeròbic que consisteix a pujar i a baixar repetidament una plataforma fent una coreografia, té l'equivalent català graons.
De manera paral·lela, el terme graó (en anglès, step) designa la plataforma antilliscant i d'altura regulable sobre la qual es practica aquesta modalitat.


ct.
L'abreviatura de cèntim és ct.
Atès que l'abreviatura ct. no té com a formant la part final del mot cèntim, no és adequat formar el plural afegint-hi una -s. Per tant, l'abreviatura ct. és invariable i representa tant el singular cèntim com el plural cèntims; per exemple: 1 ct., 63 ct.


Un dels significats del verb ostentar és estar en possessió d'un títol o d'un càrrec. Per tant, es pot utilitzar amb aquest sentit al costat d'altres verbs com ocupar, exercir, posseir o tenir en frases com les següents:
Núria Coma ostenta el títol de presidenta de la cambra.
Ocupa el càrrec de gerent.
El soci d'honor exerceix la representació de l'entitat.
Mollerussa té el títol de Capital de la Sardana.
En canvi, el verb ostentar no s'ha de fer servir amb el significat de 'tenir'. En aquests casos, es poden utilitzar altres verbs com ara: posseir, tenir, disposar de, gaudir de, etc., segons el context. Per exemple, en comptes de dir:
La llei estableix quina Administració ostenta les funcions perquè la informació sigui accessible a la ciutadania
Els ciutadans ostenten les mateixes prerrogatives que les entitats
Ostenta la representació de la part demandant
Ostenta la defensa de la professió davant l'Administració
es pot dir:
La llei estableix quina Administració posseeix les funcions perquè la informació sigui accessible a la ciutadania
Els ciutadans tenen les mateixes prerrogatives que les entitats
Representa la part demandant
Practica la defensa de la professió davant l'Administració.


Preposició davant de dècades: els anys seixanta, en els anys seixanta o als anys seixanta?

Per fer referència a un període temporal de deu anys, aproximadament, es poden fer servir els mots dècada o anys.
Aquesta expressió temporal pot anar precedida d'una preposició (a o en), o bé sense preposició. Per exemple:
En els anys vint / Als anys vint / Els anys vint del segle passat es va viure una gran eufòria.
La dècada / A la dècada / En la dècada dels seixanta va viatjar per tot l'Àfrica.
Van construir aquella casa la dècada / a la dècada / en la dècada del 1950.
De vegades, el període temporal pot aparèixer sense el mot anys o dècada. En aquests casos, generalment s'introdueix amb la preposició a o en. Per exemple:
Es va enriquir sobretot en els noranta / als noranta, abans del canvi de segle.
Font: Gramàtica de la llengua catalana de l'Institut d'Estudis Catalans (31.2.3a i 31.2.3d)


Com es diu Dios aprieta pero no ahoga en català?

Déu tanca una porta i n'obre una altra
Déu escanya però no ofega
Quan es tanca una porta se n'obre una altra
Per expressar que malgrat les dificultats no s'ha de perdre mai l'esperança, podem fer servir les frases següents:
Déu tanca una porta i n'obre una altra.
Déu escanya però no ofega.
També es pot expressar una idea semblant amb les frases següents:
No hi ha bé ni mal que duri cent anys.
No hi ha bé que anys duri ni mal que no s'acabi.
Mai perdis l'esperança: darrere una maror ve una bonança.


Es pot dir mediàtic, mediàtica en català?

L'adjectiu mediàtic, mediàtica és una paraula ben formada en català i, per tant, es pot utilitzar per fer referència a una cosa relativa als mitjans de comunicació de massa. Per exemple:
El poder mediàtic va fer que el llibre s'acabés publicant.


alt-medieval, alt medieval o altmedieval?
baix-medieval, baix medieval o baixmedieval?

Un bon nombre de compostos catalans s'escriuen en un sol mot i sense guionet. Aquest és el cas dels adjectius altmedieval i baixmedieval.
L'adjectiu que fa referència al període de l'edat mitjana comprès entre els segles VI i XII és altmedieval (i no alt-medieval ni alt medieval).
L'adjectiu que fa referència al període de l'edat mitjana comprès entre els segles XIII i XV és baixmedieval (i no baix-medieval ni baix medieval).


Amb els mots privadesa i privacitat es pot designar la condició de les informacions que fan referència o pertanyen a una persona física o jurídica, segons la qual no poden fer-se públiques sense el consentiment de la persona afectada.
De tota manera, en altres casos són més adequats els mots intimitat (per exemple, dret a la intimitat) i confidencialitat (per exemple, deure de confidencialitat).


Majúscules i minúscules de denominacions de registres
Majúscules i minúscules de Registre Civil, Registre Mercantil, Registre de la Propietat, etc.

Les denominacions de registres s'escriuen amb majúscules o amb minúscules segons el que designen:
Si fan referència a una unitat administrativa, s'escriuen amb majúscules inicials, ja que es tracta del nom propi d'un organisme. Per exemple:
el Registre Civil de Vic
el Registre Mercantil
el Registre de la Propietat
Si la denominació no fa referència a un organisme sinó més aviat a una llista o una base de dades, només s'escriu amb majúscula la primera inicial (Registre). Per exemple:
el Registre de traductors i intèrprets jurats
el Registre d'empreses audiovisuals
el Registre de col·legis professionals
Si no fa referència a un registre únic amb una funció molt concreta, sinó que es tracta de la denominació genèrica o d'un plural aglutinador, es fa servir la minúscula en tots els mots. Per exemple:
el registre d'un departament és l'encarregat de...
Cal enviar la sol·licitud per mitjà del registre electrònic de l'Ajuntament
els registres civil i mercantil


ministre, ministra d'Afers Estrangers o ministre, ministra d'Afers Exteriors?

Es recomana de fer servir la designació ministre d'Afers Exteriors, ministra d'Afers Exteriors per a aquest càrrec a l'Estat espanyol, equivalent de ministro, ministra de Asuntos Exteriores.
En canvi, es recomana usar, en general, la designació ministre d'afers estrangers, ministra d'afers estrangers per a altres països (per exemple, ministre, ministra d'Afers Estrangers del Brasil), tret que existeixi una designació específica (com és el cas de secretari d'estat, secretària d'estat, per a la Secretaria d'estat dels Estats Units).


Els mots nombre i número tenen significats diferents; per tant, l'ús de l'un o l'altre dependrà del context.
La paraula nombre té els significats següents:
a) Significa 'quantitat indeterminada'. Per exemple:
Ha augmentat el nombre d'alumnes per aula.
Hi va assistir un gran nombre de convidats.
El nombre d'exemplars d'aquest llibre és molt reduït.
b) És el concepte matemàtic abstracte referit al conjunt d'unitats que formen un tot. Per exemple:
El nombre vuit està format per vuit unitats.
Els alumnes han de representar el nombre tres amb tres objectes.
La suma dels nombres 5 i 4 dona com a resultat el nombre 9.
La resta dona un nombre més petit que 50.
El nombre 288 s'escriu amb tres xifres.
Hi ha moltes expressions de l'àrea de les matemàtiques en què es troba el mot nombre: nombre enter, nombre fraccionari, nombre natural, nombre negatiu, nombre algebraic, nombre decimal, nombre cardinal, nombre ordinal, etc.
c) És el nom d'una categoria gramatical. Per exemple:
En aquest exercici cal separar els mots segons si són de nombre singular o de nombre plural.
Digueu el gènere i el nombre dels adjectius següents.
En canvi, la paraula número té els significats següents:
a) És el signe amb què es representa un nombre entès com a concepte matemàtic. Per exemple:
Escriu els números 3, 33 i 333.
Resseguiu els números i les lletres amb el llapis.
Cal escriure cada quantitat amb lletres i amb números.
Els números són un llenguatge internacional.
El 4 és el meu número preferit.
Cal tenir en compte que el mot xifra fa referència al signe gràfic constituït per un sol element (El 256 és un número de tres xifres). En conseqüència, quan el signe gràfic que representa un nombre entès com a concepte està format per un sol element, el mot número és intercanviable amb xifra. Per exemple:
Els segles s'escriuen amb números romans (o bé, amb xifres romanes).
Expressa el resultat de la resta amb números (o bé, amb xifres).
b) Representa cada element dins d'una sèrie o col·lecció. Per exemple:
Viu al número 32 del carrer de Mallorca.
Consulteu la pàgina número 334 del manual.
El número de telèfon de l'agència és el 934 567 890.
Cal que indiqueu el número de registre.
El número que ha sortit a la rifa és el 63.
Has d'avançar la fitxa fins a la casella número 14.
Calço el número 41.
c) Es refereix a cada edició d'una publicació periòdica. Per exemple:
Ja ha sortit el número de febrer de la revista local.
d) Anomena una peça dins d'un espectacle. Per exemple:
M'agraden els números de circ.
e) Anomena el bitllet amb què es participa en un joc d'atzar. Per exemple:
On hem desat el número de la rifa?
f) En plural, números, pot significar 'càlculs, resultats numèrics'. Per exemple:
Els números no quadren.
Hem de fer números per saber quant ens toca pagar.


ordre dels elements en la frase (traducció de textos jurídics)

En la traducció al català de textos jurídics normatius s'han de tenir en compte els principis generals d'estil que caracteritzen el llenguatge jurídic català (claredat, precisió, senzillesa, etc.).
Sovint l'alteració de l'ordre gramatical dels elements de la frase o la complexitat excessiva d'aquesta, tan pròpia del llenguatge jurídic castellà, en dificulten la intel·ligibilitat. Per tant, cal tendir a ordenar gramaticalment els elements de la frase.
L'ordre gramatical més neutre és el següent: complements de tipus extern que situen la frase (marc, temps i lloc) + subjecte + verb + complements forts (directe, indirecte, preposicional d'objecte, atributs i predicatius) + complements circumstancials. Per exemple:
Original en castellà
Puede pedir la anotación preventiva el legatario de género o cantidad.
Traducció al català
El legatari de gènere o quantitat pot demanar l'anotació preventiva.
Original en castellà
Se ha introducido una nueva ordenación de los títulos de la Ley para darles más sistemática distribución.
Traducció al català
S'ha introduït una nova ordenació dels títols de la Llei per donar-los una distribució més sistemàtica.
Però si el legislador, amb la voluntat de destacar algun element, l'ha posat en primer lloc, és millor respectar l'ordre de la frase original. Per exemple:
Original en castellà
Si la anotación preventiva, antes de extinguirse, resultare, por razón de las cargas o condiciones especiales de los bienes sobre que recaiga, ser insuficiente para la seguridad del legado, podrá pedir el legatario que se constituya otra sobre bienes diferentes siempre que en la herencia los haya susceptibles de ser anotados.
Traducció al català
Si l'anotació preventiva, abans que s'extingeixi, és insuficient per a la seguretat del llegat per raó de les càrregues o les condicions especials dels béns sobre els quals recaigui, el legatari pot demanar que se'n constitueixi una altra sobre béns diferents sempre que en l'herència n'hi hagi de susceptibles de ser anotats.
Original en castellà
De acuerdo con el artículo 111 de la Ley 30/1992, de régimen jurídico de las administraciones públicas y del procedimiento administrativo común, la interposición de cualquier recurso no suspende la ejecución del acto impugnado.
Traducció al català
D'acord amb l'article 111 de la Llei 30/1992, de règim jurídic de les administracions públiques i del procediment administratiu comú, la interposició de qualsevol recurs no suspèn l'execució de l'acte impugnat.
Cal recordar que no es poden separar les perífrasis verbals. Per exemple:
Original en castellà
La presente Ley debe completarse con otras medidas de rango reglamentario que, tras su aprobación, deberán adoptarse con idéntica finalidad y cuya importancia para el funcionamiento de las entidades no puede, pese al menor rango de las normas, desconocerse.
Traducció al català
Aquesta Llei s'ha de completar amb altres mesures de rang reglamentari que, després de ser aprovades, s'han d'adoptar amb la mateixa finalitat. La importància d'aquestes mesures per al funcionament de les entitats no es pot desconèixer, tot i que les normes siguin d'un rang inferior.
En tot cas, a l'hora de fer un canvi d'ordre cal anar molt amb compte de no alterar el significat de la frase.


Majúscules i minúscules d'institucions, organismes, entitats, empreses o establiments

Quan es parla d'entitats formalment constituïdes, com ara una institució, un organisme, una empresa o un establiment, tant públics com privats, s'ha d'escriure en majúscula la primera lletra de tots els noms i adjectius que formen part de la denominació. Per exemple:
Departament de Justícia
Subdelegació del Govern Civil a Barcelona
Presidència de la Generalitat
Oficialia Major
Ministeri Fiscal
Capitania General de...
Ajuntament de Manresa
Diputació de Tarragona
Comunitat Autònoma de...
Grup Parlamentari d'Esquerra Republicana
Policia Municipal de Mataró
Jutjat de Primera Instància núm. 1
Associació de Veïns del Poblenou
Ateneu Barcelonès
Universitat de Barcelona
l'Hotel Principal
El Llanternó (bar)
l'Escola Barrufet
la Borsa de Barcelona
Forces Elèctriques de Catalunya
Societat General d'Aigües de Barcelona
Clínica del Remei
Teatre Lliure
En canvi, quan es tracta de la denominació genèrica o d'un plural aglutinador, s'escriuen sempre amb minúscules. Per exemple:
els departaments de la Generalitat
els departaments de Justícia i de Cultura
les subdelegacions del Govern a Catalunya
les capitanies generals estenen llur competència...
els ajuntaments d'Olot i del Prat....
el nou escut ja llueix a la façana de l'ajuntament... (perquè es tracta d'un edifici)
cap diputació no pot...
les comunitats autònomes
tots els grups parlamentaris han de...
la policia municipal
les policies municipals
els jutjats són a l'edifici...
les associacions de veïns col·laboraran...
els ateneus de Catalunya
les universitats han d'acomplir...
un hotel de categoria
una escola de barri
les societats d'aigües
no hi ha prou clíniques
està internat en una clínica
actuen en un teatre


Majúscules i minúscules d'òrgans de gestió i departaments

En les denominacions dels òrgans de gestió d'organismes i entitats oficials i no oficials, s'escriuen amb majúscula inicial tots els noms i adjectius que en formen part. Per exemple:
la Junta Directiva de l'Ateneu Barcelonès
el Consell de Direcció de la Universitat Pompeu Fabra
la Secretaria General del Departament de...
S'ha rebut de la Vocalia de Muntanya del Centre Excursionista de...
el Servei de Publicacions del Parlament de Catalunya
la Comissió de Cultura
la Ponència nomenada ahir
el Ple de l'Ajuntament del Prat
el Consell Escolar de l'IES Jaume Callís
També s'escriuen amb majúscula inicial els noms i adjectius que formen part de la denominació dels departaments, les àrees o les divisions d'una empresa formalment constituïts. Per exemple:
el Departament de Recursos Humans
la Divisió de Recerca i Desenvolupament
l'Àrea de Comunicació
el Servei de Promoció Econòmica
En canvi, les denominacions genèriques i els plurals aglutinadors s'escriuen amb minúscules. Per exemple:
Tots els ateneus han de tenir una junta directiva.
La Universitat és regida per un consell de direcció i una gerència.
Les secretaries generals han de vetllar per...
Les vocalies de cultura de les entitats cíviques...
els serveis del Parlament
els treballs en comissió
Aquesta qüestió no s'ha pogut estudiar en ponència.
En les sessions dels plens...
els consells escolars dels instituts de la comarca
Els departaments de recursos humans de les empreses han de gestionar els permisos laborals.
Hi haurà canvis en la direcció del servei que afectaran la plantilla.


En català, per fer referència al que ens dicta la consciència tenim l'expressió la veu de la consciència.
Una altra manera de referir-se a aquesta idea, en algunes llengües romàniques, és anomenar un personatge del conte infantil Pinotxo que actua com a consciència del protagonista. El nom castellà d'aquest personatge és Pepito Grillo. En català, però, s'ha popularitzat la forma Pep Consciències. Per exemple:
L'oposició ha de ser el Pep Consciències del Govern.
Les plataformes veïnals sovint són com el Pep Consciències dels ajuntaments.
Això no obstant, si no cal reflectir el personatge concret, en general es fa servir la metàfora la veu de la consciència.


El plural de estat membre és estats membres.
Aquesta mena de compostos s'escriuen separats i sense guionet.


Auxiliar del perfet de subjuntiu haver: haguem o hàgim?, hagueu o hàgiu?

Les formes auxiliars del verb haver que es fan servir per formar la primera i segona persones del plural del perfet de subjuntiu són hàgim i hàgiu. Per exemple:
Quan ens hàgim instal·lat, farem un sopar d'inauguració.
Espero que hàgiu après la lliçó.
Malgrat que col·loquialment aquest verb també presenta les variants haguem i hagueu, cal evitar aquestes formes en els registres formals.
Font: Gramàtica de la llengua catalana de l'Institut d'Estudis Catalans (9.5.1c)


Els locals d'oci nocturn coneguts amb el terme anglès afterhours, que estan destinats a activitats musicals i al ball i que es mantenen oberts més enllà de l'hora de tancament autoritzada, reben en català el nom de fora-d'hores. Per exemple:
Després van anar a un fora-d'hores
Han precintat aquell fora-d'hores en què hi va haver aldarulls.


anàfores (traducció de textos jurídics)
referència a elements apareguts anteriorment

En la traducció al català de textos jurídics normatius s'han de tenir en compte els principis generals d'estil que caracteritzen el llenguatge jurídic català (claredat, precisió, senzillesa, etc.).
Les referències que es fan dins del discurs a elements que han aparegut anteriorment són un recurs molt habitual en llenguatge jurídic. Per aconseguir una redacció clara, es pot tornar a esmentar el referent directament o bé mitjançant fórmules com ara la dita Ordre, l'Ordre esmentada, aquesta Ordre, aquella Ordre, o substituir el referent per un pronom feble o relatiu. Per exemple:
Original en castellà
Por otro lado, estas denominaciones de A Corunya y Ourense aparecen ya escritas de esta forma en documentos que datan del siglo XIII, lo que supone una clara ratificación a la argumentación de que aquellas responden a una realidad lingüística, histórica e incluso tradicional.
Traducció al català
D'altra banda, aquestes denominacions de A Corunya i Ourense apareixen ja escrites d'aquesta manera en documents que daten del segle XIII, cosa que suposa una clara ratificació de l'argumentació que les dites denominacions (les denominacions esmentades, aquestes denominacions) responen a una realitat lingüística, històrica i fins i tot tradicional.
Original en castellà
En su artículo 19 el Reglamento (CE) 3093/1994 establece que los Estados miembros determinarán las sanciones que deben aplicarse en los supuestos de infracción de las disposiciones en él contenidas.
Traducció al català
L'article 19 del Reglament (CE) 3093/1994 estableix que els estats membres han de determinar les sancions que s'han d'aplicar en els supòsits d'infracció de les disposicions que conté aquest Reglament (el Reglament, el Reglament esmentat, el dit Reglament).
Original en castellà
La ocultación a la Administración, mediante la falta de presentación de declaraciones o la presentación de declaraciones incompletas o inexactas, de los datos necesarios para la determinación de la deuda tributaria, derivándose de ello una disminución de ésta.
Traducció al català
Ocultar a l'Administració, mitjançant la falta de presentació de declaracions o la presentació de declaracions incompletes o inexactes, les dades necessàries per determinar el deute tributari si de la qual cosa deriva una disminució del deute.
Original en castellà
En particular, la norma pone especial atención en dotar de unas competencias básicas en el ámbito de las telecomunicaciones a la Comisión del Mercado de las Telecomunicaciones, permitiendo a ésta contar con el apoyo del personal preciso y con los medios económicos adecuados.
Traducció al català
En particular, la norma posa una atenció especial en el fet de dotar la Comissió del Mercat de les Telecomunicacions d'unes competències bàsiques en l'àmbit de les telecomunicacions que li permetin comptar amb el suport del personal necessari i dels mitjans econòmics adequats.
També es poden elidir els elements anafòrics quan la presència o absència d'aquests elements no fa variar el significat del text. Per exemple:
Original en castellà
Así, se llevaron a cabo sucesivas adaptaciones de la Ley, bien por medio de modificaciones expresas de ésta, a través de [...]
Traducció al català
Així, es van dur a terme adaptacions successives de la Llei per mitjà de modificacions expresses, a través de [...]
Cal tenir en compte que, en cas que en castellà no sigui clar quin és el referent, cal traduir el pronom castellà de manera literal, per tal de respectar aquesta ambigüitat possiblement volguda.
També cal recordar que en cap cas no s'han de deixar les formes ell, ella, ells, elles, si no fan referència a persones.
Pel que fa als demostratius que actuen de determinants, cal canviar-los per l'article definit. Per exemple:
Original en castellà
Aquellos contribuyentes que no hayan pagado la cuota serán sancionados.
Traducció al català
Els contribuents que no hagin pagat la quota han de ser sancionats.


Nominalitzacions (traducció de textos jurídics)
Nom verbal en substitució d'un verb

En la traducció al català de textos jurídics normatius s'han de tenir en compte els principis generals d'estil que caracteritzen el llenguatge jurídic català (claredat, precisió, senzillesa, etc.).
Cal no abusar del recurs de la nominalització, que consisteix a emprar un nom verbal en substitució d'un verb, perquè pot afectar la intel·ligibilitat del text.
Tenint en compte l'abundància d'aquest recurs en els textos legals, que pot respondre, en la majoria dels casos, a una voluntat d'indefinició del legislador, cal respectar aquestes formes tret que sigui molt clar que expressen una acció i que la forma verbal no altera el significat de la frase. Per exemple:
Original en castellà
El actor podrá solicitar del demandado la devolución de las cantidades cobradas.
Traducció al català
L'actor pot sol·licitar al demandat la devolució de les quantitats cobrades.
Original en castellà
Corresponderá al Estado:
a) La gestión, liquidación, recaudación, inspección y revisión de los tributos.
b) La regulación de todos los tributos.
La gestión, liquidación, recaudación, inspección y revisión de los tributos a que se refiere el párrafo anterior corresponderá a la Comunidad Foral de Navarra.
Traducció al català
Correspon a l'Estat:
a) La gestió, la liquidació, la recaptació, la inspecció i la revisió dels tributs.
b) La regulació dels tributs.
La gestió, la liquidació, la recaptació, la inspecció i la revisió dels tributs a què es refereix el paràgraf anterior correspon a la Comunitat Foral de Navarra.
En canvi, s'acostumen a canviar les formes següents:
a) Perquè descriuen clarament una acció.
Original en castellà
La citada empresa se configuró con personalidad jurídica propia y plena capacidad para el desarrollo de sus fines.
Traducció al català
L'esmentada empresa es va configurar amb personalitat jurídica pròpia i plena capacitat per dur a terme les seves finalitats.
Original en castellà
A la iniciación del expediente...
Traducció al català
Quan s'iniciï l'expedient...
b) Per manca de coherència.
Original en castellà
Son infracciones muy graves:
a) El ejercicio de una actividad de las que menciona el artículo 22; el incumplimiento de las obligaciones impuestas en las autorizaciones, así como la actuación en forma contraria a lo establecido en esta Ley.
b) Ocultar o alterar de forma maliciosa datos aportados a los expedientes administrativos para obtener autorizaciones, permisos o licencias relacionados con el ejercicio de las actividades reguladas en esta Ley.
Traducció al català
Són infraccions molt greus:
a) Exercir una activitat de les que esmenta l'article 22; incomplir les obligacions que imposen les autoritzacions, i també actuar de manera contrària al que estableix aquesta Llei.
b) Ocultar o alterar maliciosament dades aportades als expedients administratius per obtenir autoritzacions, permisos o llicències relacionats amb l'exercici de les activitats que regula aquesta Llei.
S'ha de tenir en compte que, si hi ha dues formes nominalitzades que es volen transformar en formes verbals, cal mirar si totes dues formes regeixen la mateixa preposició. Si no és així, s'ha de redactar de manera coherent. Per exemple:
Original en castellà
El Gabinete Jurídico es responsable de la revisión y la información de los proyectos.
Traducció al català
El Gabinet Jurídic és responsable de revisar els projectes i d'emetre'n informe.
En sèries de nominalitzacions, cal repetir l'article sobretot si no tenen el mateix gènere o el mateix nombre.
Exemple:
Original en castellà
La recuperación o abandono de cualquier tipo de residuo.
Traducció al català
La recuperació o l'abandonament de tota mena de residus.


Traducció de textos jurídics: futur d'obligació

En la traducció al català de textos jurídics normatius s'han de tenir en compte els principis generals d'estil que caracteritzen el llenguatge jurídic català (claredat, precisió, senzillesa, etc.).
En català, com en la majoria de les llengües romàniques, és preferible adoptar el punt de vista que la llei és vigent en el moment que el lector la llegeix. Per tant, és recomanable no fer servir el futur amb aquest valor. Cal tenir present que aquest canvi pot afectar l'ús d'altres temps verbals, com ara el del present de subjuntiu.
Com a norma general, el futur d'obligació es tradueix pel present d'indicatiu. També es pot fer servir la perífrasi d'obligació si volem remarcar el matís d'obligació. Per exemple:
Original en castellà
Será competencia del Ministerio de Fomento la inspección de los servicios y de las redes de telecomunicaciones. También corresponderá al Ministerio de Fomento la aplicación del régimen sancionador. En materias de competencia de la Comisión del Mercado de las Telecomunicaciones, el Ministerio de Fomento realizará las actividades de inspección que le sean requeridas. En todo caso, será el Ministerio de Fomento el que ejerza las funciones inspectoras.
Traducció al català
És competència del Ministeri de Foment la inspecció dels serveis i de les xarxes de telecomunicacions. També correspon al Ministeri de Foment l'aplicació del règim sancionador. En matèries de la competència de la Comissió del Mercat de les Telecomunicacions, el Ministeri de Foment ha d'exercir les activitats d'inspecció que li són requerides. En tot cas, és el Ministeri de Foment el que exerceix les funcions inspectores.
Original en castellà
La presente Ley entrará en vigor el día siguiente al de su publicación en el Boletín Oficial del Estado.
Traducció al català
Aquesta Llei entra en vigor l'endemà d'haver estat publicada en el Butlletí Oficial de l'Estat.
Pel que fa al present de subjuntiu que va lligat al futur, es pot traduir per subjuntiu present o indicatiu present, segons escaigui més. En algunes construccions, el fet de respectar el subjuntiu obliga a traduir el verb en futur de la frase principal per la forma verbal perifràstica, sobretot quan és introduïda per l'adverbi cuando. Per exemple:
Original en castellà
Cuando las amenazas de un mal que constituya delito estén dirigidas a atemorizar a los habitantes de una población, grupo étnico, cultural o religioso, o colectivo social o profesional, o a cualquier otro grupo de personas, y tengan la gravedad necesaria para conseguirlo, se impondrán respectivamente las penas superiores en grado a las previstas en el artículo anterior.
Traducció al català
Quan les amenaces d'un mal que constitueix delicte estiguin dirigides a atemorir els habitants d'una població, un grup ètnic, cultural o religiós, o un col·lectiu social o professional, o qualsevol altre grup de persones, i tinguin la gravetat necessària per aconseguir-ho, s'han d'imposar respectivament les penes de grau superior que estableix l'article anterior.
Una altra solució possible és expressar-ho amb valor condicional:
Si les amenaces d'un mal que constitueix un delicte es dirigeixen a atemorir els habitants d'una població, un grup ètnic, cultural o religiós, o un col·lectiu social o professional, o qualsevol altre grup de persones, i tenen la gravetat necessària per aconseguir-ho, s'han d'imposar respectivament les penes de grau superior que estableix l'article anterior.


imperfet i futur de subjuntiu (traducció de textos jurídics)

En la traducció al català de textos jurídics normatius s'han de tenir en compte els principis generals d'estil que caracteritzen el llenguatge jurídic català (claredat, precisió, senzillesa, etc.).
No s'han de fer servir ni el futur de subjuntiu ni l'imperfet de subjuntiu, ja que presenten problemes a l'hora de traduir-los. És preferible canviar-los pel present d'indicatiu o de subjuntiu i bandejar del tot aquelles formes. Les possibilitats de traducció són diverses segons els casos. Per exemple:
Original en castellà
Si los hechos se realizaran con violencia, serán castigados con pena de arresto de siete a veinticuatro fines de semana o multa de seis a doce meses si se cometieran mediante vías de hecho o cualquier otro procedimiento ilegítimo.
Traducció al català
Si els fets es duen a terme amb violència, han de ser castigats amb una pena d'arrest de set a vint-i-quatre caps de setmana o amb una multa de sis a dotze mesos si es cometen mitjançant vies de fet o per qualsevol altre procediment il·legítim.
Original en castellà
Si el responsable de este delito fuese abogado en actuación profesional o ejercicio de su función, se impondrá en cada caso la pena en su unidad superior y la de inhabilitación especial para empleo o cargo público por tiempos de 2 a 4 años.
Traducció al català
Si el responsable d'aquest delicte és un advocat en actuació professional o en exercici de la seva funció, s'ha d'imposar en cada cas la pena en la seva unitat superior i la d'inhabilitació especial per a ocupació o càrrec públics per un temps de dos a quatre anys.
Original en castellà
Los que impidieren el legítimo ejercicio de las libertades de reunión o manifestación, o perturbaren gravemente el desarrollo de una reunión o manifestación lícita serán castigados con la pena de prisión de dos a tres años.
Traducció al català
Els qui impedeixin l'exercici legítim de les llibertats de reunió o manifestació, o pertorbin de manera greu el desenvolupament d'una reunió o manifestació lícita han de ser castigats amb la pena de presó de dos a tres anys.


Traducció de textos jurídics: construccions perifràstiques

En la traducció al català de textos jurídics normatius s'han de tenir en compte els principis generals d'estil que caracteritzen el llenguatge jurídic català (claredat, precisió, senzillesa, etc.).
En llenguatge jurídic s'utilitzen massa sovint formes perifràstiques amb l'estructura de verb + substantiu o verb + verb en què el significat principal recau en el segon element (substantiu o verb). Se'n troben tres casos:
1. Formes que convertides a infinitiu no canvien de significat. En aquests casos són preferibles les formes simples. Per exemple:
Original en castellà
El Ministerio de Educación y Cultura ha de atenerse al pago de diversas obligaciones procedentes de ejercicios anteriores.
Traducció al català
El Ministeri d'Educació i Cultura ha de pagar diverses obligacions procedents d'exercicis anteriors.
Original en castellà
Las Jefaturas de Tráfico procederán a anular los citados permisos en los casos previstos en la reglamentación que se recoge en el anexo I.
Traducció al català
Les prefectures de Trànsit han d'anul·lar aquests permisos en els casos que estableix el Reglament que recull l'annex I.
Original en castellà
Asimismo, se expresarán los derechos que se han cancelado por caducidad, al practicar la inscripción del título.
Traducció al català
Així mateix, en inscriure el títol, s'han d'expressar els drets que s'han cancel·lat per caducitat.
Així mateix, en fer la inscripció del títol, s'han d'expressar els drets que s'han cancel·lat per caducitat.
Així mateix, quan es faci la inscripció del títol, s'han d'expressar els drets que s'han cancel·lat per caducitat.
2. Formes perifràstiques amb voluntat de modalització o distanciament. En aquests casos, cal respectar la forma original. Per exemple:
Original en castellà
Resulta necesaria una norma legal para proceder a la transformación de la empresa.
Traducció al català
Cal una norma legal per procedir a la transformació de l'empresa.
3. Formes perifràstiques pròpies de la llengua castellana que no funcionen en català. Aquests casos es poden resoldre amb la forma simple si no hi ha voluntat de modalització, o amb una forma perifràstica tradicional en català.
Per exemple:
Original en castellà
La presente Ley viene a establecer el ámbito competencial propio y exclusivo del Estado.
Traducció al català
Aquesta Llei estableix l'àmbit competencial propi i exclusiu de l'Estat.
Original en castellà
Lo dispuesto en este artículo será de aplicación con independencia de que el acreedor sea un particular.
Traducció al català
El que disposa aquest article és aplicable amb independència que el creditor sigui un particular.